

**AS Alexela Sillamäe-vee erikasutusloa andmine**

**1. ASJAOLUD**

Aktsiaselts Alexela Sillamäe (Äriregistri kood 11353606) (edaspidi *Taotleja*) esitas 10.02.2016 kirjaga nr J-08.1/25 Keskkonnaametile vee erikasutusloa taotluse laevade regulaarseks ohtlike ainetega lastimiseks ja lossimiseks. Taotlus saabus ja registreeriti Keskkonnaametis 11.02.2016 nr 14-6/16/202. Taotleja soovib lastimis- ja lossimistöid läbi viia Sillamäe sadama kaidel 1, 2 ja 4 aadressil Kesk 2, Sillamäe linnas.

Veeseaduse § 8 lg 2 p 10 kohaselt on vee erikasutusluba vajalik muuhulgas juhul, kui toimub laeva regulaarne ohtlike ainetega või tuulega lenduvate puistekaupadega lastimine ja lossimine. Veeseaduse § 9 lg-st 5 tulenevalt annab vee erikasutusloa Keskkonnaamet. Keskkonnaamet hindas esitatud andmeid vastavalt keskkonnaministri 26.03.2002 määrusele nr 18 “Vee erikasutusloa ja ajutise vee erikasutusloa andmise, muutmise ja kehtetuks tunnistamise kord, loa taotlemiseks vajalike materjalide loetelu ja loa vormid”(edaspidi *määrus nr 18*) ning need vastavad nimetatud määruses esitatud nõuetele.

**1.1 Tähelepanekud**

Keskkonnaministeerium on andnud Taotlejale vee erikasutusloa L.VV/320245 laevade regulaarseks ohtlike ainetega lastimiseks ja lossimiseks kehtivusega kuni 24.05.2016. Kuna loa kehtivusaeg lõpeb, kuid ettevõttel on kavas töödega jätkata on esitatud taotlus uue vee erikasutusloa saamiseks. Võrreldes kehtivas vee-erikasutusloas fikseeritud tegevustega ei ole toimunud tehnoloogilisi muudatusi lastimis lossimistööde osas.

**2. KAALUTLUSED VEE ERIKASUTUSLOA ANDMISEL**

Vastavalt HMS § 56 lg-le 3 tuleb kaalutlusõiguse alusel antud haldusakti põhjenduses märkida kaalutlused, millest haldusorgan on haldusakti andmisel lähtunud. Keskkonnaamet teeb vee erikasutusloa andmise otsuse lähtudes taotluses esitatud informatsioonist ning vee kasutamist ja kaitset sätestavatest õigusaktidest.

**2.1 Taotluse avalikustamine ja seisukohtade ärakuulamine**

Veeseaduse § 91 lg 1 kohaselt avaldab vee erikasutusloa andja vee erikasutusloa taotluse saamisest alates 21 päeva jooksul pärast vee erikasutusloa taotluse menetlusse võtmist sellekohase teate ametlikus väljaandes Ametlikud Teadaanded. Teade vee erikasutusloa taotlemise kohta avalikustati 15.02.2016 tähtaegselt. Ettepanekuid ja vastuväiteid loa taotluse avalikustamise käigus ei laekunud.

**2.2 Keskkonnamõju hindamise vajalikkuse kaalumine**

Tulenevalt veeseaduse § 9 lg-st 7 peab vee erikasutusloa andja esitatud taotluse alusel tegema otsuse keskkonnamõju hindamise (edaspidi *KMH*) algatamise või algatamata jätmise kohta. Keskkonnamõju hindamise ja keskkonnajuhtimissüsteemi seaduse (edaspidi *KeHJS*) § 11 lg-ete 3 ja 4 kohaselt on KMH kohustuslik KeHJS § 6 lg-e 1 tegevuste korral. KeHJS § 6 lg-s 2 nimetatud tegevuste korral tuleb kaaluda KMH algatamist või algatamata jätmist lisades otsusele KeHJS § 6 lg-e 3 kohase eelhindamise tulemused. KeHJS § 6 lg-e 2 loetelu on § 6 lg-e 4 alusel täpsustatud Vabariigi Valitsuse 29. 08. 2005 määrusega nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ (edaspidi *määrus 224*).

Taotleja taotleb vee erikasutusluba laevade regulaarseks ohtlike ainetega lastimiseks ja lossimiseks. Taotleja poolt kavandatav tegevus ei kuulu KeHJS § 6 lg-e 1 ega ka määruse 224 loendisse, mistõttu tulenevalt KeHJS § 3, § 6, § 11 lg-st 3 ja 4 ja määruse 224 alusel ei ole antud juhul keskkonnamõju hindamise algatamine kohustuslik, samuti ei ole vajalik eelhindamine ning keskkonnamõju hindamise vajalikkuse kaalumine vee erikasutusloa andmise korral.

**2.3 Vee erikasutuse mõju hindamine**

AS Alexela Sillamäe opereerib Sillamae sadama kaidel 1, 2 ja 4. Sillamäe sadam paikneb Ida-Virumaal Soome lahe lõunarannikul Narva lahe ääres. Narva laht on Soome lahe lõunaranniku suurim avalaht, asub Viru ranniku ja Kurgola poolsaare vahel. Avaosa sügavus on kohati üle 60 m, on ka madalaid (Neugrund, Namsi). Narva lahe lõunarannani ulatub Põhja-Eesti pankrannik. Sillamäe Sadamas tõus ja mõõn puuduvad, veetase kõigub ainult tuule tõttu.

AS Alexela Sillamäe kaid 1 ja 2 on ette nähtud kuni 100 000 dwt tankerite teenindamiseks ja kai nr 4 kuni 30 000 dwt tankeri teenindamiseks. Kaidel 1, 2 ja 4 toimub naftasaaduste ning põlevkiviõli laadimine või lossimine. Tankeri laadimine/lossimine toimub kiirusega 400-3000 m3/h. Üheaegselt võib sadamas laadida kolme tankerit.Kaidel 1 ja 2 opereerib ainult Taotleja.

Taotluse kohaselt loetakse laadimisvarre kasutamist ohutumaks, kui laadimisvooliku kasutamist kuna purunemisrisk on oluliselt väiksem, seetõttu laadimisvoolikuid ülesurvele kord aastas ja nendele on ette nähtud ohutu kasutusiga. Kasutusea lõppemisel laadimisvoolikud hävitatakse. Torustik on laevast laadimise ajal dielektriliselt eraldatud. Ainete pumpamise kiirus sõltub pumpade võimsusest, laeva vastuvõtmise võimalustest ja elektrostaatika ohutusnõuetest, mis osutuvad üldjuhul määrvaks, ning muudest keskkonnaalaste nõuetest.

Laevameeskonnaga suhtlemise ja laadimisoperatsioonide läbiviimine toimub ISGOTT (International Safety Guide for Oil Tankers and Terminals) standardi nõuete kohaselt. Tegevus laadimise ajal, sidepidamise kord ja ohutusnõuded kooskõlastatakse laevadega enne laadimistööde algust kirjalikult vastavalt ISGOTT soovitustele.

Taotluse kohaselt on lastitavate/ lossitavate kaupade nimetused ja kogused järgmised: Gaasikondensaat - 1 000 000 t/a

Bensiin - 400 000 t/a

Petrooleum - 400 000 t/a

Diislikutus - 3 000 000 t/a

Biodiisel - 150 000 t/a

Toornafta - 4 000 000 t/a

Vaakumgaasioli - 3 000 000 t/a

Kutteoli (FO) - 3 000 000 t/a

Polevkivioli - 950 000 t/a

Baasoli - 30 000 t/a

Absorbent - 120 000 t/a

Raske purolüüsi vaik -120 000 t/a

Antud loetelus toodud kogused on maksimaalsed iga kaubagrupi kohta. Kui ühe kaubagrupi prognoos täitub, siis mõni teine kaubagrupp võib täiesti ära jääda. Antud loetelus toodud kõiki kaupa vastavates kogustes terminal käidelda ei suuda, selleks puuduvad tehnilised võimalused.

Taotluses on välja toodud ka laeva teenindamise, remondi, lastimise või lossimisega kaasneva võimaliku negatiivse mõju vähendamise meetmete kirjeldused järgmiselt:

1. Laadimisvarred on varustatud ER (Emergency Release) süsteemiga, mis tankeri eemaldumisel kaist laadimise ajal sulgeb automaatselt laadimistorustiku kai- ja tankeripoolsed otsad ja ühendab laadimisvarre tankeri küljest lahti.
2. Kaid on ehitatud nii, et laadimise ajal kail purunenud laadimisseadmest kaile voolanud naftasaadused/põlevkiviõli ei sattu merre vaid kogutakse spetsiaalsetesse mahutitesse.
3. Kogu laadimistööde vältel jälgib laadimise käiku kail operaator.
4. Terminali vahetuse töötaja jälgib laadimistööde parameetreid kogu laadimise ajal.
5. Laadimisoperatsioonid katkestatakse tuule kiirusel üle 18 m/s, laadimisseadmed ühendatakse lahti tuule kiirusel üle 20 m/s.
6. Torustik on varustatud ülesurveanduritega, rõhu suurenedes üle ettenähtud suuruse terminali pumbad seiskuvad.
7. Kogu lastimis/lossimistööde ajal on tagatud valmisolek naftatõrjevahendite viivituseta kasutamiseks avariiolukorras. Sadamas on olemas vedurlaev ARNO või AS PKL, komplekt poome ja absorbenditagavara, et ära piirata ja kokku korjata merre sattunud reostus.
8. Eraldi raadioside kanal tankeri ja terminali vahelise side pidamiseks.
9. Sadamakaidel teostatakse kustutamist vahumonitoridega.
10. Terminali väravad, maa-ala, kaid ja ümbruskond on videokaamerate (21 tk.) abil jälgitav ja valve all. Kaamerate poolt edastatav pilt salvestatakse.
11. Ettevõtte paneb suurt rõhku töötajate väljaõppele. Kogu personal on koolitatud ohutuse, keskkonnakaitse ja tervishoiu alal vastavalt igaühe töökohustustele. Töötajate kohustused ja vastutus on sätestatud töölepingutes ja ametijuhendites. Regulaarselt toimuvad tuletõrjeõppused.
12. Ettevõttele on omistatud kvaliteedijuhtimissüsteemi standardile ISO 9001:2008 ja keskkonnajuhtimissüsteemi standardile ISO 14001:2004 vastavuse sertifikaadid.
13. AS-il Alexela Sillamäe on olemas :

1. AS Alexela Sillamäe ohutusaruanne;

2. AS Alexela Sillamäe Hädaolukorra lahendamise plaan;

3. AS Alexela Sillamäe Üldine tuleohutusjuhend;

Tulenevalt eeltoodust ja arvestades vee erikasutusloas kehtestatud keskkonnakaitse nõuetega on lastimise ja lossimisega kaasnevate võimalike avariide esinemine ja võimalik negatiivne mõju ümbruskonnale ebatõenäoline. Töökorras tehnika kasutamisel ei ole tõenäoline õlireostuse tekkimine ja seeläbi ümbritseva pinnase ja vee kahjustamine.

Keskkonnainspektsioonist saadud andmetel ja Keskkonnaametile teadaolevalt ei ole Taotleja poolt seni läbiviidud lastimis- ja lossimistööd Sillamäe sadamas viimase viie aasta jooksul negatiivset mõju veekeskkonnale põhjustanud. Keskkonnaameti hinnangul jääb lastimis ja lossimistööde mõju lokaalseks ega ohusta veekeskkonda. Tulenevalt eeltoodust puudub vajadus vee erikasutuse aegse ja -järgse seire teostamiseks.

**2.4 Vee erikasutusloa eelnõu avalikustamine ja seisukohtade ärakuulamine**

Vastavalt haldusmenetluse seaduse (edaspidi *HMS*) § 48 lg-le 1 tuleb õigusakti eelnõu koos seletuskirjaga avalikkusele tutvumiseks välja panna, tagades avalikkusele nimetatud dokumentidega tutvumise võimaluse vähemalt kuni ettepanekute ja vastuväidete esitamise tähtaja lõpuni. Vastavalt HMS § 49 lg-e 2 ei või ettepanekute ja vastuväidete esitamiseks tähtaeg olla lühem kui kaks nädalat väljapaneku algusest arvates. Keskkonnaamet teavitas vee erikasutusloa andmise eelnõu valmimisest ametlikus väljaandes Ametlikud Teadaanded …03.2016 ning edastas eelnõu vastavalt HMS § 49 lg-le 3 ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes Teadaannetes.

**3. OTSUS**

Tulenevalt eeltoodust ja lähtudes veeseaduse § 8 lg 2 p-st 10, määruse nr 18 §-dest 5 ja 11; Keskkonnaameti peadirektori käskkirjast 05.06.2009 nr 117 ning Aktsiaseltsi Alexela Sillamäe (Äriregistri kood 11353606) taotlusest ja korralduses esitatud kaalutlustest **otsustan:**

1. **jätta keskkonnamõju hindamine algatamata;**

**2. anda Aktsiaseltsile Alexela Sillamäe (Äriregistri kood 11353606) tähtajatu vee erikasutusluba nr L.VV/327543 Naftasaaduste ja põlevkiviõli lastimiseks ja/või lossimiseks vastavalt: Gaasikondensaat - 1 000 000 t/a; Bensiin - 400 000 t/a; Petrooleum - 400 000 t/a; Diislikutus - 3 000 000 t/a; Biodiisel - 150 000 t/a; Toornafta - 4 000 000 t/a; Vaakumgaasioli - 3 000 000 t/a; Kutteoli (FO) - 3 000 000 t/a; Põlevkivioli - 950 000 t/a; Baasoli - 30 000 t/a; Absorbent - 120 000 t/a; Raske purolüüsi vaik -120 000 t/a.**

**3. kehtestada vee erikasutusloa nr L.VV/327543**  **punktis 5.1, 5.2 ja 5.4 meetmed, mis aitavad vähendada vee erikasutuse mõju.**

**4.TÄIENDAV TEAVE**

Tööde käigus tekkivatest muudatustest informeerida Keskkonnaametit koheselt.

Vastavalt veeseaduse § 9 lg 101 p-le 3 on Keskkonnaametil õigus muuta vee erikasutusloa nõudeid, kui vee erikasutusloaga määratud tegevusest tulenev keskkonnamõju võib põhjustada kahjulikke keskkonnamuutusi.

Haldusakti on võimalik vaidlustada 30 päeva jooksul teatavaks tegemisest, esitades vaide haldusakti andjale haldusmenetluse seaduses sätestatud korras või kaebuse Tallinna Halduskohtusse halduskohtumenetluse seadustikus sätestatud korras.